
Ple del Parlament

El Ple del Parlament, en sessió tinguda el dia 20 de desembre de 2005, ha debatut el Dictamen de la Comissió de Política Territorial referent al Projecte de llei de l’Institut Geològic de Catalunya (tram. 200-00034/07) i les esmenes reservades pels grups parlamentaris.

Finalment, el Ple del Parlament, en virtut del que estableix l’article 33.1 de l’Estatut d’autonomia de Catalunya, i d’acord amb l’article 103.3 del Reglament del Parlament, ha aprovat la Llei de Catalunya següent:

Llei de l’Institut Geològic de Catalunya

Preàmbul

Els estudis de geologia, tant en el seu vessant teòric com en l’aplicat, compten amb una llarga tradició a Catalunya. Així, ja l’any 1874 el canonge Jaume Almera inicià les tasques de docència i investigació en aquesta matèria al seminari conciliar de Barcelona. Poc després, l’any 1884, la Diputació de Barcelona, conscient del valor pràctic del coneixement de la constitució geològica del territori, encomanà a Jaume Almera la realització d’un mapa geològic dels voltants de Barcelona. L’any 1916, la Mancomunitat de Catalunya creà el Servei Geològic de Catalunya, amb la missió de continuar els treballs geològics a tot l’àmbit de Catalunya, i, amb el Museu Martorell, i dirigit per Marià Faura i Sans, es va iniciar el Mapa geològic de Catalunya a escala 1: 100.000. El Servei va perviure fins al 1925, en què fou suprimit juntament amb la Mancomunitat. Després de la proclamació de la República, l’any 1931, i l’aprovació de l’Estatut, l’any 1932, hi hagué intents de crear un institut geològic de Catalunya però van quedar frustrats un altre cop a causa de la guerra civil i de la dictadura.

A partir d’aquests antecedents històrics, per decret de la Presidència de la Generalitat del 10 d’octubre de 1979, es va crear el Servei Geològic de Catalunya, amb la finalitat de comptar amb l’instrument tècnic necessari en el camp de la geologia i la geotècnia que permetés assolir, en aquests àmbits, un coneixement adequat del sòl i del subsòl, per a l’aplicació a l’obra pública i la política territorial i per a l’avaluació del risc geològic i l’elaboració de la cartografia geològica.

El Servei Geològic de Catalunya assumí, mitjançant el Decret 235/1982, del 22 de juliol, les funcions del Servei de Sismologia de Catalunya, creat en virtut de la Llei 14/1981, del 24 de desembre, amb l’objectiu de recollir i avaluar les dades de microsismicitat a Catalunya, per tal de concretar les diverses zones sísmiques i ajudar, alhora, a la prospecció dels recursos hidrològics, miners i energètics i a resoldre adequadament problemes d’enginyeria.

En una primera etapa, el Servei Geològic de Catalunya, creat com a servei administratiu sense personalitat jurídica, va exercir les seves funcions, de marcat caràcter tècnic i especialitzat, en benefici tant del sector públic com del privat, adscrit al Departament de Política Territorial i Obres Públiques.

Mitjançant la Llei 6/1997, de l’11 de juny, de modificació de la Llei 11/1982, del 8 d’octubre, de creació de l’Institut Cartogràfic de Catalunya, el Servei Geològic de Catalunya s’integrà en aquest Institut, el qual assumí les funcions que li encomanaven el Decret del 10 d’octubre de 1979, pel qual es crea el Servei Geològic de Catalunya, i la Llei 14/1981, del 24 de desembre, del Servei de Sismologia de Catalunya.

El fet que les unitats de l’Institut Cartogràfic de Catalunya que tenen atribuïdes les funcions de caràcter geològic, geofísic i geotècnic s’hagin consolidat com a òrgan amb un alt grau d’especialització que genera productes i serveis de gran utilitat, no només per al departament al qual és adscrit, sinó també per als altres departaments de la Generalitat, per a altres administracions i per al sector privat, i la seva capacitat d’originar recursos propis resultants de les seves tasques de producció, serveis, recerca i desenvolupament, realitzades per a subjectes públics i privats, palesa la necessitat de crear un ens públic, l’Institut Geològic de Catalunya, amb personalitat jurídica pròpia.

D’altra banda, també s’ha de tenir en compte la importància que cada vegada més estan assolint els estudis geològics, geotècnics i geofísics en la planificació i l’execució d’obres públiques i d’infraestructures i en l’ordenació territorial; aspectes que contribueixen a confirmar la necessitat de crear l’Institut, que es pretén que presti una atenció especial a la cerca permanent de l’excel·lència en l’exercici de les seves funcions i, en particular, en la tasca productiva i tecnològica i en la divulgació dels seus avenços i del progrés de la tècnica i del coneixement en l’àmbit que li és propi.

La Llei, amb un abast clarament organitzatiu, s’estructura en quatre capítols, sis disposicions addicionals, una disposició transitòria, una disposició derogatòria i una disposició final.

El capítol primer, de disposicions generals, conté les previsions bàsiques relatives a la constitució de l’Institut Geològic de Catalunya, i el configura com una entitat de dret públic sotmesa al dret privat, que resta adscrita al Departament de Política Territorial i Obres Públiques. Pel que fa a les funcions de l’Institut, la Llei refereix la seva activitat als àmbits que fins ara ha desenvolupat, relatius a l’estudi, l’assessorament, la investigació i la informació sobre el sòl i el subsòl, que constitueixen una eina imprescindible per a promoure les diverses polítiques i actuacions, tant públiques com privades, que tenen l’eix operatiu en el sòl, i també per a establir les mesures preventives o correctores necessàries en situacions de risc. Per a l’exercici d’aquestes funcions, el Mapa geològic de Catalunya es configura com una eina fonamental en aquest sentit.

El capítol segon té per objecte definir els òrgans de govern i administració de l’Institut Geològic de Catalunya, i determinar-ne la composició i les funcions. La Llei ha optat per simplificar fins on ha estat possible aquests òrgans, amb l’objectiu de dotar l’Institut de la màxima eficiència i agilitat. Es garanteix la participació en el Consell Rector de representants dels ens locals de Catalunya i, alhora, s’estableix la constitució d’un Consell Assessor que impulsi propostes i criteris tècnics comuns en aquest àmbit de l’activitat.

El règim econòmic de l’Institut és objecte del capítol tercer. Les previsions que introdueix la Llei són, lògicament, les pròpies d’una entitat de dret públic sotmesa al dret privat. A banda de les determinacions concretes sobre els recursos econòmics, el règim patrimonial, el pressupostari i de control financer, s’articula el contracte programa com el marc bàsic de relació entre la Generalitat i l’Institut.

El capítol quart regula el règim jurídic de l’Institut Geològic de Catalunya i, atenent la naturalesa de l’entitat que es crea, posa un esment especial en la determinació de les activitats que han de restar sotmeses al dret públic. D’altra banda, i en el marc de les previsions de la normativa general, es concreta i se simplifica el règim de recursos i reclamacions.

Finalment, les disposicions addicionals tenen per objecte fonamental adscriure a la nova entitat tots els mitjans personals i materials de l’Institut Cartogràfic de Catalunya necessaris perquè pugui exercir les seves funcions, però sense que això n’alteri la situació jurídica actual, atès que l’Institut Cartogràfic de Catalunya, que fins ara exercia aquestes funcions, té idèntica forma jurídica que el nou ens que es crea.

Capítol I. Disposicions generals

Article 1. Creació i naturalesa

1. Es crea l’Institut Geològic de Catalunya com a entitat de dret públic de la Generalitat que ajusta la seva activitat principalment a l’ordenament jurídic privat, amb l’objecte d’impulsar i portar a terme actuacions relatives al coneixement, la prospecció i la informació sobre el sòl i el subsòl, dins l’àmbit de les competències de la Generalitat.

2. L’Institut Geològic de Catalunya, adscrit al Departament de Política Territorial i Obres Públiques, té personalitat jurídica pròpia i plena capacitat d’obrar per a exercir les seves funcions.

3. L’Institut Geològic de Catalunya es regeix per aquesta llei, per les normes de dret civil, mercantil i laboral, sens perjudici de la normativa reguladora de les empreses públiques de la Generalitat, i, en allò que li sigui aplicable, per la normativa reguladora de les finances públiques i del patrimoni de la Generalitat. Resta sotmès al dret públic en les matèries referents a les seves relacions de tutela amb l’Administració pública i, especialment, en les de l’article 18.

Article 2. Autonomia i capacitat

1. L’Institut Geològic de Catalunya té autonomia administrativa, tècnica, econòmica i financera, i un patrimoni propi per a assolir les seves finalitats. Li correspon l’exercici de les potestats administratives que calgui per a exercir les seves funcions.

2. L’Institut, sempre que l’exercici de les seves funcions ho exigeixi, pot gaudir de la condició de beneficiari als efectes de l’expropiació forçosa.

3. L’Institut també disposa de la facultat d’establir servituds forçoses per a la instal·lació de senyals, en els termes i les condicions establerts legalment.

Article 3. Activitats i funcions

1. Les activitats de l’Institut Geològic de Catalunya poden abastar totes les branques de la geologia –la mineralogia, la petrologia, l’estratigrafia, la geoquímica, la sedimentologia, la paleontologia, la geomorfologia, la geodinàmica, la tectònica i la hidrogeologia, entre altres– i les disciplines que hi estan relacionades, com les ciències del sòl i l’edafologia, la geofísica, la sismologia, l’enginyeria geològica i la geotècnia.

2. Per a dur a terme aquestes activitats, l’Institut exerceix les funcions següents:

a) Elaborar i fomentar estudis, treballs i avaluacions en el camp de la geologia i les disciplines que hi estan relacionades que contribueixin a millorar el coneixement del sòl i del subsòl de Catalunya, tant terrestre com marítim.

b) Assessorar i prestar assistència tècnica en el camp de la geologia i de les disciplines que hi estan relacionades al Departament de Política Territorial i Obres Públiques i altres departaments de la Generalitat, i també cooperar amb altres administracions en aquesta matèria.

c) Fer, amb caràcter preferent per als departaments de la Generalitat i les entitats i els organismes que hi són adscrits, i també per a altres administracions que ho sol·licitin, els estudis i els projectes sobre el sòl i el subsòl que necessitin com a suport per a les actuacions en el territori.

d) Supervisar, si s’estableix o si se sol·licita, l’estudi geotècnic dels terrenys que s’han d’incloure en els projectes de l’Administració de la Generalitat i de les entitats i els organismes que hi són adscrits, i en els d’altres administracions, i tot altre estudi geològic, geotècnic o hidrogeològic que se li encomani.

e) Fer estudis i projectes sobre el sòl i el subsòl per a les administracions públiques i per a persones físiques o jurídiques, si ho sol·liciten.

f) Elaborar els informes geològics que sol·licitin altres administracions o persones jurídiques per a assumptes que afectin llur territori, llur competència o llur interès.

g) Elaborar procediments i protocols a aplicar en els treballs referents a la geologia i les disciplines que hi estan relacionades.

h) Establir protocols a seguir en l’elaboració dels estudis geològics, geofísics i geotècnics per a fer projectes d’instal·lacions i obres públiques, que han de contenir les actuacions i les recomanacions davant riscs geològics potencials.

i) Facilitar a les administracions públiques i a les entitats i els organismes que hi són adscrits la informació aplegada en les bases de dades que sigui necessària per a fer les obres que promoguin a Catalunya i, en general, per a exercir llurs competències.

j) Elaborar els informes preceptius sobre el sòl i el subsòl establerts per la normativa vigent.

k) Elaborar el Mapa geològic de Catalunya, a les escales pròpies de la planificació territorial i urbanística i a tota altra escala que calgui, en col·laboració i coordinació amb l’Institut Cartogràfic de Catalunya.

l) Fer treballs de cartografia geològica, geofísica, geotècnica, geotemàtica i de riscs geològics o associats, inclòs el risc d’allaus, amb les bases cartogràfiques aportades per l’Institut Cartogràfic de Catalunya.

m) Estudiar i avaluar els riscs geològics o associats, inclòs el risc d’allaus; la proposta de mesures per a fer-ne la previsió, la prevenció i la mitigació, i donar suport als organismes competents en la planificació i l’ordenació del territori, en l’urbanisme i en la gestió de les emergències.

n) Fer, en col·laboració, si escau, amb altres organismes, treballs d’edafologia, cartografies de sòls, estudis i avaluacions de risc d’erosió i altres treballs relacionats amb el sòl i la protecció d’aquest.

o) Desenvolupar i mantenir la xarxa sísmica i el servei d’informació sismològica i d’avaluació del risc sísmic de Catalunya.

p) Crear, desplegar i mantenir sistemes o xarxes d’observació i sistemes d’informació en matèria de geologia, geofísica, geotècnia, riscs geològics o matèries associades i, en general, que tinguin naturalesa geològica i es relacionin amb el medi físic.

q) Elaborar, actualitzar i mantenir bases de dades de patrimoni geològic i paleontològic, en col·laboració amb els organismes competents en la matèria.

r) Elaborar, actualitzar i mantenir bases de dades del subsòl que incloguin, si escau, les dades interpretatives i l’arxiu de mostres i testimonis de sondatges que en permetin l’estudi, la conservació i l’accessibilitat pública.

s) Col·laborar amb els organismes competents en l’elaboració de normatives, recomanacions, estàndards de qualitat i de mesures de prevenció de riscs relacionats amb el sòl i el subsòl.

t) Fer, en col·laboració amb els organismes competents en la matèria, els treballs i els estudis geològics que es considerin d’interès per a la prospecció i la gestió dels recursos naturals.

u) Col·laborar amb els organismes de l’Administració de l’Estat que exerceixin funcions similars a les de l’Institut.

v) Representar l’Administració de la Generalitat, quan així se li encomani, en els organismes tècnics i científics especialitzats en els àmbits d’actuació de l’Institut, de caràcter estatal, europeu o internacional, en el cas, pel que fa a aquests darrers, que admetin fórmules de representació diferents de les de caràcter estatal o que l’Institut accepti de designar representants propis en les delegacions de l’Estat. Aquesta funció s’entén sens perjudici de la que pugui correspondre a altres òrgans o entitats de l’Administració de la Generalitat.

x) Organitzar, elaborar, dirigir, fer la tutoria i fer activitats i programes de recerca, d’innovació i de formació o divulgació científica i tècnica en l’àmbit propi de la seva actuació, sol o en col·laboració amb altres entitats i organismes i, sobretot, amb les universitats de Catalunya i altres organitzacions especialitzades en aquest àmbit.

y) Constituir centres, instituts i xarxes de recerca, o participar-hi, i participar en parcs científics i tecnològics i en qualsevol altra activitat investigadora, docent o de transferència de tecnologia i coneixements autoritzada per la normativa vigent.

z) Fomentar i promoure activitats en matèria de geologia i de les disciplines que hi són afins.

a’) Publicar o divulgar les activitats, els treballs o els resultats que es considerin d’interès.

b’) Constituir, mantenir i actualitzar un centre de documentació i arxiu geològic les condicions de consulta del qual s’han d’establir per reglament. Aquest centre ha d’aplegar:

Primer. Material bibliogràfic del camp de la geologia i les disciplines que hi estan relacionades.

Segon. Els informes i els estudis geològics que, en relació amb la investigació del subsòl del territori de Catalunya, a iniciativa privada o de l’Administració pública, hagin estat visats per qualsevol col·legi oficial.

Tercer. Les mostres geològiques corresponents als estudis a què fa referència el punt segon. S’ha d’establir per reglament el procediment que garanteixi la tramesa d’aquestes mostres geològiques a l’arxiu.

c’) Participar en la formació del personal al servei de les administracions públiques de Catalunya que hagi de complir tasques relacionades amb l’àmbit d’actuació de l’Institut.

d’) Tota altra funció que li sigui atribuïda per l’ordenament jurídic.

Article 4. Facultats

L’Institut Geològic de Catalunya, per a l’exercici de les funcions que li són encomanades, entre altres actuacions, pot:

a) Subscriure contractes, acords, convenis o altres documents de caràcter contractual amb altres ens o organismes públics o privats.

b) Constituir ens i òrgans amb l’Administració de l’Estat o d’altres administracions públiques que tinguin atribuïdes funcions geològiques, geofísiques o geotècniques, o participar-hi.

c) Constituir consorcis amb altres entitats públiques o privades per a exercir les finalitats pròpies de la seva activitat, o participar-hi.

d) Promoure la constitució de societats mercantils o de qualsevol altre tipus, i participar-hi, juntament amb ens públics o amb particulars.

e) Constituir associacions, fundacions, societats civils, unions temporals d’empreses, agrupacions d’interès econòmic i altres entitats, de qualsevol naturalesa jurídica, relacionades amb les activitats pròpies de l’Institut, o ésser-ne part.

f) Requerir les administracions i els ens i les entitats que hi estan vinculats que promoguin obres a Catalunya, d’acord amb el procediment que s’estableixi, per tal que li facilitin les dades i les mostres sobre el subsòl que s’obtinguin en els estudis, els projectes i les obres que facin, amb la finalitat d’elaborar, actualitzar i mantenir les seves bases de dades.

g) Demanar als col·legis professionals que pertoqui les còpies dels estudis i els informes, i les mostres que siguin considerades d’interès, fets per les administracions públiques o les empreses privades, per tal d’incorporar-los a l’Arxiu Geològic de Catalunya.

Article 5. Marc d’actuació

1. Les línies d’activitat, els serveis i el finançament de l’Institut Geològic de Catalunya es fixen en el contracte programa entre la Generalitat i l’Institut a què es refereix l’article 17.

2. En el contracte programa es determinen els serveis, els objectius, els mitjans i les actuacions concretes que l’Institut fa per encàrrec o per compte del Departament de Política Territorial i Obres Públiques.

3. Sens perjudici de les activitats a què fa referència l’apartat 2, l’Institut pot assessorar, donar suport i fer estudis i treballs a sol·licitud o per encàrrec d’altres departaments, entitats o organismes de la Generalitat, mitjançant la formalització dels convenis corresponents, en els quals s’ha de fixar la contraprestació procedent. Així mateix, l’Institut pot assessorar, donar suport i fer estudis i treballs per a altres subjectes públics o privats, mitjançant la contraprestació corresponent, tenint en compte el que estableix la normativa sobre contractació pública.

Article 6. Relacions interadministratives

Les administracions públiques de Catalunya que comptin amb serveis dins l’àmbit de la geologia i les disciplines afins han d’adequar llur actuació i llurs relacions als principis de lleialtat institucional, d’informació recíproca i de cooperació, col·laboració i assistència recíproques per a l’exercici òptim de les funcions respectives.

Capítol II. Organització

Article 7. Òrgans de govern i administració

1. Els òrgans de govern i administració de l’Institut Geològic de Catalunya són el Consell Rector i la direcció.

2. L’Institut ha de disposar dels serveis interns necessaris per a l’exercici de les seves funcions.

Article 8. El Consell Rector

1. El Consell Rector és l’òrgan superior col·legiat de govern, direcció i control de l’Institut Geològic de Catalunya.

2. Són membres del Consell Rector:

a) El president o presidenta.

b) El vicepresident o vicepresidenta.

c) Els vocals.

d) El secretari o secretària.

3. El president o presidenta és el conseller o consellera del Departament de Política Territorial i Obres Públiques.

4. El president o presidenta del Consell Rector nomena el vicepresident o vicepresidenta d’entre els vocals.

5. Els vocals del Consell Rector són:

a) Deu persones en representació de l’Administració de la Generalitat, quatre de les quals són designades pel Departament de Política Territorial i Obres Públiques, i les sis restants, pels departaments que el Govern determini.

b) El director o directora de l’Institut Cartogràfic de Catalunya.

c) Una persona en representació del Consell Interdepartamental de Recerca i Innovació Tecnològica (CIRIT).

d) Una persona en representació de l’Institut d’Estudis Catalans.

e) Dues persones en representació dels ens locals de Catalunya, designades per llurs entitats més representatives.

f) Dues persones d’acreditada competència en l’àmbit d’actuació de l’Institut designades lliurement pel president o presidenta del Consell Rector.

g) Dues persones procedents de l’àmbit universitari de Catalunya, expertes en disciplines geològiques o matèries afins, designades pel Consell Interuniversitari de Catalunya.

h) El director o directora de l’Institut.

6. El Consell Rector, per mitjà del seu president o presidenta, ha de convidar l’Administració general de l’Estat a designar-hi fins a dos representants propis com a vocals, d’entre els òrgans d’aquesta Administració o d’ens o entitats que hi siguin adscrits.

7. El secretari o secretària és designat pel Consell Rector, a proposta del seu president o presidenta. Aquesta designació pot recaure en una persona que no tingui la condició de vocal; en aquest cas assisteix a les reunions amb veu i sense vot.

Article 9. Funcions del Consell Rector

1. El Consell Rector té les facultats més àmplies en relació amb el govern, la direcció i el control de l’Institut Geològic de Catalunya.

2. Corresponen al Consell Rector, entre altres, les atribucions següents:

a) Aprovar l’avantprojecte de programa d’actuació, d’inversions i de finançament, i el pressupost d’explotació i de capital.

b) Aprovar els comptes anuals i la liquidació final dels pressupostos de l’exercici.

c) Aprovar la proposta de contracte programa entre l’Institut i la Generalitat, i també l’actualització d’aquest.

d) Aprovar l’organigrama funcional de l’Institut, a proposta del seu director o directora.

e) Proposar l’adopció de normativa i prendre coneixement dels informes emesos en relació amb les normes legals i reglamentàries que afectin directament l’Institut o que es relacionin amb els seus àmbits d’actuació.

f) Establir els criteris per a fixar el marc de preus i tarifes dels estudis, els informes i altres tipus d’actuacions.

g) Autoritzar la constitució o la participació de l’Institut en òrgans, organismes o entitats de caràcter públic o privat, qualsevol que en sigui la naturalesa jurídica.

h) Conèixer, debatre i adoptar els acords corresponents pel que fa a la resta d’activitats pròpies de l’Institut que li siguin sotmesos pel seu president o presidenta o pel director o directora.

i) Ésser informat de l’administració dels recursos que integren el patrimoni de l’Institut.

j) La resta d’atribucions que li siguin atorgades.

Article 10. Règim de funcionament del Consell Rector

1. El funcionament del Consell Rector es regeix per les normes que aquest mateix acordi dins el marc legal que li és aplicable i, en allò que no estigui regulat expressament, s’ha d’ajustar a la legislació vigent per als òrgans col·legiats de l’Administració de la Generalitat.

2. El Consell Rector es reuneix en sessió ordinària un mínim de tres cops l’any, i en sessió extraordinària sempre que ho decideix el president o presidenta o si ho demana més de la meitat dels seus membres.

3. Perquè el Consell Rector es consideri constituït vàlidament cal la presència, almenys, de la meitat més un dels seus membres, en primera convocatòria. En segona convocatòria, el quòrum s’assoleix amb la presència del president o presidenta, el vicepresident o vicepresidenta, dos vocals en representació de l’Administració de la Generalitat i dos vocals en representació dels ens locals.

4. Els acords del Consell Rector s’adopten per majoria dels assistents, llevat dels supòsits específics en què es requereixi una majoria qualificada.

5. Els acords s’han de reflectir en les actes, que han de dur el vistiplau del president o presidenta i la signatura del secretari o secretària i han de restar arxivades amb la numeració corresponent.

6. El secretari o secretària estén l’acta de les sessions i les certificacions dels acords que s’hi adopten i autoritza aquests documents amb la seva signatura.

Article 11. El director o directora de l’Institut

1. El director o directora de l’Institut Geològic de Catalunya és nomenat pel Govern a proposta del conseller o consellera de Política Territorial i Obres Públiques entre persones de reconegut prestigi professional i científic.

2. Correspon al director o directora de l’Institut:

a) Dirigir l’activitat de l’Institut sota les directrius del Consell Rector.

b) Fer complir i executar els acords del Consell Rector.

c) Impulsar i proposar al Consell Rector els criteris que han d’informar la planificació i la gestió de les activitats de l’Institut, concretades en els plans d’actuació i en el contracte programa establert amb la Generalitat.

d) Dirigir, coordinar, gestionar, inspeccionar i controlar les dependències, les instal·lacions, les activitats i els serveis de l’Institut. Per a exercir aquesta funció, el director o directora pot acordar de fer auditories tècniques a càrrec de persones o institucions de reconeguda solvència en llurs camps específics d’actuació.

e) Exercir la direcció superior del personal de l’Institut.

f) Ordenar i autoritzar les despeses i els pagaments.

g) Exercir les altres funcions que li encomani el Consell Rector o el seu president o presidenta, i també les que se li atribueixin per reglament.

3. Per delegació del president o presidenta del Consell Rector, el director o directora de l’Institut n’assumeix la representació ordinària i ha de subscriure els acords i els convenis d’aquest amb altres ens o organismes, de la qual cosa ha de donar compte al Consell Rector.

Article 12. El Consell Assessor

1. L’Institut ha de constituir un Consell Assessor, presidit pel director o directora d’aquell, i integrat per representants de les universitats de Catalunya, de centres de recerca i d’associacions professionals i per persones expertes en les matèries que constitueixen l’àmbit d’actuació de l’Institut. El Consell Rector n’ha de determinar la composició i el funcionament.

2. Correspon al Consell Assessor:

a) Assessorar l’Institut en l’exercici de les seves funcions.

b) Elaborar i proposar criteris tècnics que facilitin la coordinació dels treballs geològics, geofísics i geotècnics que es duguin a terme a Catalunya, i també proposar les normes i els estàndards que es considerin adequats per a l’execució de les activitats que constitueixen l’àmbit d’actuació de l’Institut Geològic de Catalunya.

c) Proposar les mesures necessàries per a evitar la duplicitat de tasques.

d) Proposar les mesures que es considerin necessàries per tal que les normes, la nomenclatura i la simbologia emprades per l’Institut siguin adoptades pel màxim nombre d’organismes possible, amb l’objectiu d’impulsar la uniformitat de criteris de representació cartogràfica.

e) Exercir les funcions que el Consell Rector li pugui encomanar.

Capítol III. Règim econòmic

Article 13. Recursos econòmics

1. Els recursos de l’Institut Geològic de Catalunya són els següents:

a) Les dotacions que es consignin en els pressupostos de la Generalitat.

b) Els derivats del rendiment del seu propi patrimoni o del patrimoni que li sigui adscrit.

c) Els ingressos que obtingui pels estudis o treballs que faci en exercici de les seves funcions o per la venda de les seves produccions.

d) Els rendiments derivats de les participacions o els ingressos que procedeixin dels consorcis o les societats en què intervingui, segons el que disposa aquesta llei.

e) Les subvencions, les transferències, les aportacions o les dotacions que concedeixin a favor seu els particulars, les entitats o els organismes de caràcter públic o privat.

f) Tots els recursos que li puguin ésser atribuïts per disposició legal o reglamentària.

2. L’Institut Geològic de Catalunya també pot subscriure operacions de crèdit, de préstec i qualsevol altre tipus d’endeutament o emprèstit, d’acord amb el que estableix la legislació vigent.

Article 14. Règim patrimonial

1. El patrimoni de l’Institut Geològic de Catalunya és constituït pels béns dels quals tingui la titularitat i pels que adquireixi en virtut de qualsevol títol per a l’exercici directe o indirecte de les funcions que li atribueix aquesta llei. Els béns que li són adscrits per l’Administració de la Generalitat se sotmeten al règim propi d’aquest tipus de béns, conserven llur qualificació jurídica originària i l’adscripció a l’Institut no n’implica ni la transmissió del domini ni la desafectació.

2. La gestió del patrimoni s’ha d’ajustar al que disposa per a aquest tipus d’entitats la legislació sobre l’Estatut de l’empresa pública catalana i, en allò que li sigui aplicable, la legislació sobre el patrimoni.

Article 15. Règim pressupostari

El pressupost de l’Institut Geològic de Catalunya és anual i se subjecta a les disposicions aplicables als pressupostos de les entitats de dret públic que han d’ajustar llur activitat al dret privat, de conformitat amb la legislació sobre l’Estatut de l’empresa pública catalana i, en allò que li sigui aplicable, amb la de finances públiques de Catalunya.

Article 16. Règim de control financer

L’Institut Geològic de Catalunya resta sotmès al control financer mitjançant auditories, d’acord amb el que disposa la legislació de finances públiques.

Article 17. Contracte programa

1. L’Institut Geològic de Catalunya ha de subscriure amb la Generalitat, mitjançant el Departament de Política Territorial i Obres Públiques, amb l’informe previ dels departaments de la Presidència i d’Economia i Finances, un conveni que ha d’incloure, com a mínim, les clàusules de l’article 53 del Decret legislatiu 3/2002, del 24 de desembre, pel qual s’aprova el text refós de la Llei de finances públiques de Catalunya, o del precepte que el pugui substituir, i la definició dels objectius que s’han d’assolir, la previsió dels resultats a obtenir en la seva gestió i els instruments de seguiment i control a què ha de sotmetre la seva activitat.

2. La durada del contracte programa és de quatre anys, sens perjudici d’una actualització anual en funció de les previsions pressupostàries o dels objectius.

Capítol IV. Règim jurídic

Article 18. Aplicació de normes de dret públic

Resten sotmesos al dret públic, sens perjudici de la subjecció general de l’activitat de l’Institut Geològic de Catalunya a l’ordenament jurídic privat, en els termes establerts per l’article 1.3:

a) El règim de funcionament dels òrgans col·legiats.

b) Les relacions de l’Institut amb l’Administració de la Generalitat i amb altres administracions i ens públics.

c) Les relacions jurídiques externes que es derivin d’actes de limitació, d’intervenció, de control i sancionadors, i, en general, tot acte que impliqui l’exercici de potestats administratives.

d) La resta d’actuacions que determini la normativa vigent.

Article 19. Personal

1. Les relacions entre l’Institut Geològic de Catalunya i el seu personal es regeixen pel dret laboral.

2. La selecció del personal de l’Institut s’ha de fer, dins els límits pressupostaris, amb publicitat i d’acord amb els principis d’igualtat, mèrit i capacitat.

Article 20. Contractació

1. La contractació de l’Institut Geològic de Catalunya es regeix per la legislació de contractes de les administracions públiques.

2. El president o presidenta del Consell Rector de l’Institut és l’òrgan de contractació de l’entitat.

3. El president o presidenta pot delegar l’exercici de funcions pròpies de l’òrgan de contractació, amb la conformitat prèvia del Consell Rector.

Article 21. Règim dels actes i els recursos

1. Els actes dictats pels òrgans de l’Institut Geològic de Catalunya en exercici de les seves potestats administratives tenen la consideració d’actes administratius.

2. Contra els actes de l’Institut Geològic de Catalunya sotmesos al dret administratiu es pot interposar un recurs d’alçada davant el conseller o consellera de Política Territorial i Obres Públiques.

3. El recurs extraordinari de revisió s’interposa davant el mateix òrgan que hagi dictat l’acte impugnat.

4. Les reclamacions prèvies a l’exercici d’accions civils s’interposen davant el conseller o consellera de Política Territorial i Obres Públiques. Les reclamacions prèvies a l’exercici d’accions laborals s’interposen davant el director o directora de l’Institut.

Disposicions addicionals

Primera. Referències al Departament de Política Territorial i Obres Públiques

Les referències que aquesta llei fa al Departament de Política Territorial i Obres Públiques s’entenen fetes al departament competent en aquesta matèria encara que se’n modifiqui la denominació.

Segona. Règim del personal de l’Institut Cartogràfic de Catalunya adscrit a les tasques de l’Institut Geològic de Catalunya

1. El personal laboral que, en el moment d’entrada en vigor d’aquesta llei, presti serveis a la Unitat de Geologia i Geofísica de l’Institut Cartogràfic de Catalunya o el personal d’aquesta unitat que té suspesa la seva relació jurídica laboral queda integrat en l’ens públic que es crea, el qual se subroga de manera expressa respecte a les relacions contractuals de caràcter laboral d’aquest personal.

2. El personal laboral en situació d’excedència voluntària per incompatibilitats de l’Administració de la Generalitat que, en el moment d’entrada en vigor d’aquesta llei, presti serveis a la Unitat de Geologia i Geofísica de l’Institut Cartogràfic de Catalunya queda integrat en l’ens públic que es crea, el qual se subroga de manera expressa respecte a les relacions contractuals de caràcter laboral d’aquest personal que manté la seva situació d’excedència voluntària per incompatibilitats.

3. El personal funcionari que en el moment de l’entrada en vigor d’aquesta llei presti serveis a la Unitat de Geologia i Geofísica de l’Institut Cartogràfic de Catalunya pot integrar-se en l’ens públic que es crea i restar-hi vinculat per una relació subjecta al règim laboral o pot mantenir la seva condició de funcionari o funcionària públic. En el primer cas, s’extingeix el seu lloc de treball en l’Administració de la Generalitat, en la qual resta en situació d’excedència voluntària per incompatibilitats. En el cas que opti per mantenir la condició de funcionari o funcionària públic en l’ens públic que es crea, es regeix per les disposicions que li són aplicables atenent-ne la procedència i la naturalesa de la relació d’ocupació.

Tercera. Règim dels béns i els mitjans materials de l’Institut Cartogràfic de Catalunya adscrits a les tasques pròpies de l’Institut Geològic de Catalunya

Els béns i els mitjans materials de l’Institut Cartogràfic de Catalunya adscrits a la Unitat de Geologia i Geofísica queden integrats a l’ens públic que es crea d’acord amb llur naturalesa jurídica originària.

Quarta. Subrogació de drets i deures respecte a les activitats de l’Institut Cartogràfic de Catalunya

L’Institut Geològic de Catalunya se subroga en la posició de l’Institut Cartogràfic de Catalunya en tots els drets i deures que deriven dels convenis i els contractes respecte a les activitats dutes a terme per l’Institut Cartogràfic de Catalunya en les matèries que li són pròpies.

Cinquena. Adaptació i modificació de crèdits

S’autoritza els consellers d’Economia i Finances i de Política Territorial i Obres Públiques perquè facin les adaptacions o prenguin les mesures pressupostàries necessàries per a complir el que disposa aquesta llei.

Sisena. Perspectiva de gènere en òrgans col·legiats

En la designació de representants als òrgans col·legiats establerts per aquesta llei s’ha de tendir a assolir el criteri de paritat de gènere.

Disposició transitòria

El conveni relatiu al contracte programa a què es refereix l’article 17 s’ha de signar en el termini d’un any a partir de l’aprovació d’aquesta llei.

Disposició derogatòria

Resta derogada tota disposició que s’oposi al que estableix aquesta llei i, expressament, l’article 3.4 de la Llei 11/1982, del 8 d’octubre, de creació de l’Institut Cartogràfic de Catalunya, modificada per la Llei 6/1997, de l’11 de juny, i la disposició addicional primera de la Llei 11/1982; la Llei 14/1981, del 24 de desembre, sobre el Servei de Sismologia de Catalunya; el Decret del 10 d’octubre de 1979, pel qual es crea el Servei Geològic de Catalunya; el Decret 235/1982, del 22 de juliol, i l’Ordre de l’11 d’octubre de 1979.

Disposició final

S’autoritza el Govern, especialment el conseller o consellera de Política Territorial i Obres Públiques, perquè dicti les normes necessàries per al desplegament i l’execució d’aquesta llei.

Palau del Parlament, 20 de desembre de 2005

La secretària primera
El president del Parlament

Anna Miranda i Torres
Ernest Benach i Pascual

